KOMMISSIONENS FORORDNING (EF) Nr. 2367/98 af 30. oktober 1998 om overgangsforanstaltninger for olivenolie med henblik på anvendelse af den ordning, der er fastsat for produktionsårene 1998/99 til 2000/01

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved forordning (EF) nr. 1638/98 (2),

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer, særlig artikel 3, stk. 1, og

ud fra følgende betragtninger:

Ved forordning (EF) nr. 1638/98 foretages der fra den 1. november 1998 omfattende ændringer af den fælles markedsordning for fedtstoffer; ordningerne for offentlige opkøb til intervention og forbrugsstøtte er blevet ophævet, ordningen for støtte til privat oplagring er blevet ændret, og kontrolreglerne er blevet tilpasset; det er nødvendigt at fastsætte overgangsforanstaltninger, som skal sikre en harmonisk overgang fra ordningerne før til ordningerne efter den 1. november 1998;

Rådets forordning (EØF) nr. 3089/78 af 19. december 1978 om fastsættelse af almindelige bestemmelser vedrørende støtte til forbruget af olivenolie (3), senest ændret ved forordning (EF) nr. 1582/96 (4), ophæves fra den 1. november 1998; det er nødvendigt at angive de regler, efter hvilke der kan ansøges om forbrugsstøtte, og forbrugsstøtten kan kontrolleres og ydes for de mængder, der har opnået ret til støtte inden nævnte dato;

den kontrol, der er fastsat i Kommissionens forordning (EØF) nr. 2677/85 af 24. september 1985 om gennemførelsesbestemmelser for ordningen vedrørende støtte til forbruget af olivenolie (5), senest ændret ved forordning (EF) nr. 887/96 (6), af de mængder, som er berettiget til forbrugsstøtte inden den 1. november 1998, kan forlænges en vis periode efter ophævelsen af nævnte støtte og omfatter mængder og beløb, der gradvis nedsættes; for at omlægge kontrollen i olivenoliesektoren til møllerne bør omfanget af kontrollen af ansøgninger om forbrugsstøtte nedsættes; kontrollen af forbrugsstøtten kan i vid udstrækning gennemføres som dokumentkontrol af anerkendte virksomheders lagerregnskaber; sikkerhedsbeløbene for indført olivenolie kan frigives fra den 1. november 1998, når det kan godtgøres, at der ikke er ydet forbrugsstøtte for den pågældende mængde;

i Kommissionens forordning (EF) nr. 94/98 af 14. januar 1998 om oplagringskontrakter for olivenolie for produktionsåret 1997/98 (7), senest ændret ved forordning (EF) nr. 597/98 (8), er der fastsat en definition af olie, der sendes på markedet, som skal tilpasses efter ophævelsen af ordningen om forbrugsstøtte;

artikel 12 i forordning nr. 136/66/EØF, der vedrører betingelserne for at opkøbe olivenolie til intervention og den periode, i hvilken der kan indgives bud, er blevet ophævet ved forordning (EF) nr. 1638/98 med virkning fra den 1. november 1998; af hensyn til klarheden bør det præciseres, at de betingelser for opkøb, der er fastsat i Kommissionens forordning (EØF) nr. 3472/85 af 10. december 1985 om forskrifter for interventionsorganernes opkøb og oplagring af olivenolie (9), senest ændret ved forordning (EF) nr. 2187/98 (10), anvendes på olivenolie, som tilbydes til intervention i nævnte periode;

i Kommissionens forordning (EF) nr. 2366/98 af 30 oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2000/01 (11) er der fastsat en række ordninger, der skal forbedre kendskabet til og kontrollen med produktionen af olivenolie og dens bestanddele; med henblik på at supplere disse bestemmelser bør der laves en opgørelse over de lagre af olivenolie fra foregående produktionsår, der befinder sig hos producenter og møller;

forordning (EØF) nr. 2677/85 og Kommissionens forordning (EØF) nr. 683/85 (12), som er blevet overflødige, bør ophæves;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

De foranstaltninger, der er fastsat i artikel 9, stk. 3, og artikel 10 og 11 i forordning (EØF) nr. 2677/85, anvendes for de ansøgninger om forbrugsstøtte, der indgives inden den 1. november 1998.

De frister, der er fastsat i artikel 9, stk. 3, og artikel 11, stk. 2, i forordning (EØF) nr. 2677/85, og som vedrører anerkendelse af ret til støtte for de i stk. 1 nævnte ansøgninger, forlænges med en måned, hvis de udløber i november eller december 1998.

Artikel 2

For de mængder olivenolie, for hvilke der ikke indgives ansøgning om forbrugsstøtte inden den 1. november 1998, indgives ansøgningen om støtte senest den 31. december 1998, og de foranstaltninger, der er fastsat i artikel 9, stk. 2, og 3, i forordning (EØF) nr. 2677/85, anvendes, bortset fra den kontrol på stedet, der er fastsat i nævnte stk. 3.

Artikel 3

1. De emballeringsvirksomheder, der er anerkendt i henhold til forordning (EØF) nr. 3089/78, og som indgiver ansøgning om forbrugsstøtte inden den 1. november 1998, men for hvilke retten til støtte ikke er blevet anerkendt inden nævnte dato, sender inden den 1. december 1998 følgende til medlemsstatens kompetente organ eller i givet fald til kontrolkontoret:

a) en lagerregnskabsopgørelse for september og oktober 1998

b) en månedlig lagerregnskabsopgørelse for perioden fra den måned, som ansøgningen om støtte vedrører, til august 1998.

2. De i stk. 1 nævnte virksomheder fortsætter med at føre de lagerregnskaber, der er fastsat i artikel 3 i forordning (EØF) nr. 2677/85, indtil den 30. november 1998.

Artikel 4

For de støtteansøgninger, for hvilke der ikke foretages kontrol på stedet i henhold til artikel 12 i forordning (EØF) nr. 2677/85 inden den 1. november 1998, kontrolleres det, om de stemmer overens med de oplysninger, som virksomhederne har indsendt i henhold til artikel 3.

Hvis medlemsstatens kompetente organ efter den kontrol, der er nævnt i stk. 1, nærer tvivl om rigtigheden af oplysningerne i støtteansøgningen, anvender det, for så vidt angår de i løbet af produktionsåret 1997/98 anerkendte virksomheder, der ikke har været underkastet kontrol på stedet, ud fra de oplysninger, der kan kræves indsendt indtil den 30. november 1998, de bestemmelser, der er fastsat i artikel 12 i forordning (EØF) nr. 2677/85.

Artikel 5

Den sikkerhed, der er nævnt i artikel 9 i forordning (EØF) nr. 3089/78, frigives fra den 1. november 1998, hvis det til medlemsstatens tilfredshed godtgøres, at den forbrugsstøtte eller de produktionsrestitutioner for konserves, der gjaldt til den 31. oktober 1998, ikke er blevet ydet for den pågældende olie.

Artikel 6

I artikel 5, stk. 2, i forordning (EF) nr. 94/98 ændres »emballeringsvirksomhed, som er anerkendt« til »emballeringsvirksomhed, som pr. 31. oktober 1998 er anerkendt«.

Artikel 7

De forskrifter for interventionsorganernes opkøb af olivenolie, der er fastsat i forordning (EØF) nr. 3472/85, gælder for jomfruolie, for hvilke de bud, der er omhandlet i nævnte forordnings artikel 4, stk. 1, indgives mellem den 1. juli og den 31. oktober 1998.

Artikel 8

Anerkendte møller og olivenproducenter, der for produktionsåret 1997/98 har indgivet ansøgning om produktionsstøtte for mindst 100 kg, indsender inden den 1. februar 1999 til medlemsstatens kompetente organ eller i givet fald til den producentorganisation, som de er medlemmer af, en erklæring om de lagre af olivenolie fra foregående produktionsår, som de lå inde med den 1. november 1998. Møller og olivenproducenter, hvis lagre pr. 1. november 1998 er på mindre end 50 liter, skal ikke indsende erklæring.

Producentorganisationerne meddeler inden den 1. marts 1999 medlemsstatens kompetente organ eller i givet fald kontrolkontoret en oversigt over de lagre, som deres medlemmer har anmeldt. Medlemsstaterne meddeler inden den 15. marts 1999 Kommissionen en oversigt over de lagre, der er anmeldt i henhold til stk. 1.

De i stk. 1 nævnte erklæringer kontrolleres af medlemsstaterne i forbindelse med den kontrol, der er fastsat i artikel 28 og 30 i forordning (EF) nr. 2366/98. Hvis der ikke indgives erklæring, gælder følgende, uden at dette berører resultaterne af anden kontrol, der er fastsat i nævnte forordning:

- den støtteberettigede mængde for produktionsåret 1998/99 for den pågældende olivenproducent nedsættes med 5 %

- artikel 13, stk. 4, i forordning (EØF) nr. 2261/84 anvendes, idet der tages hensyn til de risici, som de støtteberettigede mængder indebærer for overholdelsen af betingelserne i denne artikel, uden at dette berører en eventuel anvendelse af nationale sanktioner.

Artikel 9

Forordning (EØF) nr. 2677/85 og (EØF) nr. 683/85 ophæves.

Artikel 10

Denne forordning træder i kraft den 1. november 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. oktober 1998.

På Kommissionens vegne

Franz FISCHLER

Medlem af Kommissionen

(1) EFT 172 af 30. 9. 1966, s. 3025/66.

(2) EFT L 210 af 28. 7. 1998, s. 32.

(3) EFT L 369 af 29. 12. 1978, s. 12.

(4) EFT L 206 af 16. 8. 1996, s. 13.

(5) EFT L 254 af 25. 9. 1985, s. 5.

(6) EFT L 119 af 16. 5. 1996, s. 16.

(7) EFT L 9 af 15. 1. 1998, s. 25.

(8) EFT L 79 af 17. 3. 1998, s. 13.

(9) EFT L 333 af 11. 12. 1985, s. 5.

(10) EFT L 275 af 10. 10. 1998, s. 29.

(11) Se side 50 i denne Tidende.

(12) EFT L 75 af 16. 3. 1985, s. 7.